約方時敏楊信祖二子同過王立之觀立之所集前輩詩文各以姓賦詩
作者：饒節
朝代：宋

paragraphs: 秋容散古原，秋聲滿寒條。
幽人開曉夢，喔喔雞戒朝。
騎馬西南隅，不知道里遥。
我行將何之，我友昔見邀。
斯人非世人，與世不相聊。
幾年賦歸歟，塞耳樹上瓢。
誰知翰墨功，百倍巴蜀饒。
方楊妙天質，兩玉不易招。
粟馬來會盟，此義久寂寥。
主人喜開尊，盃殽初刻彫。
及乎啟丹臺，座上皆聞韶。
委積山海奇，浩蕩江漢朝。
此囿無郊封，爛漫各蒭蕘。
歸來蒲深望，老大猶虛驕。